《寄题靖安吕延平钓台》
宋代·张叔夜

豫章富人物，历数烦偻指。先生钓璜孙，盛德邈相似。

却顾徐洪辈，琐琐讵足记。修竹照清漪，邂逅聊复尔。

吾君迈周文，未省猎渭水。矧此江之湄，相距数千里。

会遇偶有时，必为苍生起。

作者简介：（1065—1127）开封人，字嵇仲。少喜言兵，以荫补兰州录事参军。历知襄城、陈留县及舒、海、泰州。徽宗大观中，为开封少尹，赐进士出身。再知海州，镇压宋江起义军。后知济南府、青州。钦宗靖康元年，金兵南下，领南道都总管，与子张伯奋、张仲熊领三万人勤王，转战至京师，进资政殿学士、签书枢密院事。与金兵力战受伤。京师陷，从二帝北上，绝食，至白沟扼吭而死。谥忠文。